3 sterf ná 2 trokke trompop botsDie twee vragmotors wat gebots het. Foto: ER24 Drie mense is dood nadat twee vragmotors Woensdagoggend naby Howick in KwaZulu-Natal mekaar reg van voor getref het. Volgens Russel Meiring, woordvoerder van ER24, het die botsing op die N3-snelweg naby Lions Head-weg in die Midlands-omgewing plaasgevind. “Die vragmotors het mekaar kop-teen-kop getref en ná die botsing by ŉ steilte afgerol. Albei vragmotors het oopgeskeur en is erg beskadig,” het Meiring gesê. Santi Steinmann, woordvoerder van Netcare 911, het gesê een van die oorledenes is tydens die ongeluk uit ŉ vragmotor geslinger. Hy was reeds dood toe paramedici by die toneel opgedaag het. “Die ander twee persone was ook reeds dood. Hul liggame moes deur die brandweer uit die wrakke gesny word,” het Steinmann gesê. Steinmann het gesê een persoon het ernstige beserings opgedoen. Hy is op die toneel gestabiliseer en na ŉ nabygeleë hospitaal geneem vir verdere behandeling. Die oorsaak van die ongeluk word ondersoek. Sy het gesê dié ongeluk het tot ŉ tweede ongeluk op dieselfde plek gelei, waar ŉ ligte motor ŉ swaarvoertuig van agter getref het. Twee mense in die motor het geringe tot matige beserings opgedoen. Die vragmotorbestuurder is ongedeerd.